Author: Martin Horňák
Last saved by: dusan.malik
Company: Ministerstvo školstva SR

PREDKLADACIA SPRAVA

       Materiál „Návrh zákona o  stimuloch pre výskum a vývoj a o doplnení zákona č. 595/2003 Z. z. o dani z príjmov v znení neskorších predpisov“ (ďalej len „zákon o stimuloch“) bol vypracovaný na základe úlohy z bodu B. 1. uznesenia vlády SR č. 730 z 15. októbra 2008, ktorou sa ukladá podpredsedovi vlády a ministrovi školstva SR predložiť na rokovanie vlády SR tento materiál v termíne do 31. decembra 2008.

Popri zákone č. 561/2007 Z. z. o investičnej pomoci a o zmene a doplnení niektorých zákonov, ktorý umožňuje poskytovať investičnú pomoc na rozvoj regiónov, nový zákon o stimuloch bude zákonom, podľa ktorého budú poskytované stimuly podľa právnych aktov Európskych spoločenstiev: 
-	Rámec spoločenstva pre štátnu pomoc na výskum, vývoj a inovácie,
-	Nariadenie Komisie (ES) č.800/2008 zo 6. augusta 2008 o vyhlásení určitých druhov kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách), 
ktoré sú zamerané aj na ustanovenie podmienok pre  podporu výskumu a vývoja vykonávaného podnikateľmi.

Obsah zákona vychádza z „Legislatívneho zámeru zákona o stimuloch pre výskum a vývoj“, ktorý vláda SR schválila na svojom rokovaní dňa 15. októbra 2008. Tento legislatívny zámer bol vypracovaný na základe uvedených právnych aktov EÚ, ktoré určujú pravidlá pre správanie sa každého členského štátu Európskej únie pri poskytovaní štátnej pomoci na výskum, vývoj a inovácie.  
	
	Nový zákon o stimuloch vytvorí priestor pre:
o	poskytovanie štátnej pomoci pre výskum a vývoj vykonávaný podnikateľmi
o	a súčasne pre získanie  daňovej úľavy pre podnikateľa, ktorý túto štátnu pomoc získa tak, aby celkové náklady vynaložené podnikom na výskum a vývoj podľa tohto zákona boli odpočítateľnou položkou pri stanovení dani z príjmu pre podnik. 

Pokiaľ zákon č. 172/2005 Z. z. o organizácii štátnej podpory výskumu a vývoja v znení neskorších predpisov umožňuje poskytovať štátnu pomoc pre výskum a vývoj na základe štátom vyhlásenej verejnej súťaže, nový zákon o stimuloch umožní poskytovať štátnu pomoc pre výskum a vývoj na základe individuálnej žiadosti iniciovanej samotným podnikateľom.    

	Súčasne cieľom nového zákona o stimuloch je stimulovať podnikateľov, aby vo väčšej miere zakladali svoj rozvoj a podnikateľské zámery na výsledkoch výskumu a vývoja. Stimuly vytvoria priaznivé podmienky pre zvyšovanie celkových výdavkov na vedu a techniku o finančné prostriedky, ktoré podnikatelia budú vynakladať na povinné spolufinancovanie vyžadované pri jednotlivých stimuloch z ich vlastných zdrojov. Zároveň sa vytvoria podmienky pre zvýšenie zapájania sa mikropodnikateľov, malých podnikateľov a stredných podnikateľov do uskutočňovania výskumu a vývoja, čo je jedným z cieľov Dlhodobého zámeru štátnej vednej a technickej politiky do roku 2015 a cieľov Lisabonskej stratégie. 
	Stimuly pre výskum a vývoj budú poskytované v dvoch úrovniach intenzity, v úrovni  základnej a v úrovni zvýšenej. 
Poskytnutie stimulov zvýšenej intenzity vytvorí predpoklady aj pre: 
•	zlepšenie spolupráce medzi podnikateľmi ako odberateľskou praxou  a  organizáciami výskumu a vývoja štátneho sektora výskumu a vývoja (vrátane Slovenskej akadémie vied), sektora vysokých škôl a neziskového sektora, čo prispeje ku zvýšeniu využívania výsledkov výskumu a vývoja vykonávaného verejnou sférou v hospodárskej praxi,
•	výšenie mobility výskumníkov medzi organizáciami výskumu a vývoja štátneho sektora vrátane SAV, sektora vysokých škôl a neziskového sektora výskumu a vývoja) a podnikmi, keď si podnikatelia môžu dočasne zapožičať vysokokvalifikovaných zamestnancov výskumu a vývoja z verejného sektora výskumu a vývoja,
•	zlepšenie medzinárodnej vedecko-technickej spolupráce prostredníctvom cezhraničnej spolupráce,
•	zvýšenie využívania jednotlivých druhov ochrany duševného a priemyselného vlastníctva.

Nakoľko poskytovanie stimulov je prísne sledované Európskou komisiou, jedným z hlavných zámerov je vytvoriť také legislatívne podmienky, ktoré budú eliminovať porušovanie princípov hospodárskej súťaže a zároveň budú mať motivačný účinok pre podnikateľov zriaďovať si pracoviská vykonávajúce výskum a vývoj alebo modernizovať a rozširovať existujúce. Zákon vymedzí podmienky, na základe ktorých bude podnikateľovi poskytnutá štátna pomoc formou dotácie zo štátneho rozpočtu a zároveň úľava na dani z príjmu. Rovnako stanovuje presný mechanizmus poskytovania stimulov a spôsob kontroly ich využitia.

Zákon o stimuloch umožní podnikateľom, aby na základe vlastného rozhodnutia požiadali Ministerstvo školstva SR o stimuly pre:
-	projekty základného výskumu alebo projekty aplikovaného výskumu alebo projekty experimentálneho vývoja,
-	štúdie technickej realizovateľnosti projektu výskumu a vývoja,
-	dočasné pridelenie vysokokvalifikovaných zamestnancov výskumu a vývoja z organizácií výskumu a vývoja do podnikov,
-	ochranu práv duševného vlastníctva a  priemyselného vlastníctva,
a získali pri ich poskytnutí daňové úľavy pre daň z príjmu. 

Zákon o stimuloch bude schémou individuálnej štátnej pomoci, na základe ktorej budú podnikateľom poskytované stimuly z prostriedkov štátneho rozpočtu alokovaných v rozpočtovej kapitole Ministerstva školstva SR a úľava na dani z príjmu poskytovaná Ministerstvom financií Slovenskej republiky prostredníctvom vecne a miestne príslušného správcu dane. 

Stimuly z prostriedkov štátneho rozpočtu budú poskytované v rámci limitov prostriedkov štátneho rozpočtu schválených v rozpočtovej kapitole Ministerstva školstva SR.

Návrh zákona o stimuloch prešiel medzirezortným pripomienkovým konaním a stav zapracovania pripomienok z neho je uvedený vo vyhodnotení pripomienkového konania, ktoré je súčasťou materiálu. Vyhodnotenie tiež obsahuje výsledky rozporových konaní, ktoré bolo potrebné vykonať ku neakceptovaným zásadným pripomienkam. Boli vykonané rozporové konania ku neakceptovaným zásadným pripomienkam Úradu vlády SR (1 neakceptovaná zásadná pripomienka), podpredsedu vlády pre vedomostnú spoločnosť, európske záležitosti, ľudské práva a menšiny  (1 neakceptovaná zásadná pripomienka), Ministerstva financií SR (1 neakceptovaná zásadná pripomienka), Ministerstva hospodárstva SR (6 neakceptovaných zásadných pripomienok), Protimonopolného úradu SR (5 neakceptovaných zásadných pripomienok), Zväzu priemyselných výskumných a vývojových organizácií (1 neakceptovaná zásadná pripomienka) a AZZZ SR (3 neakceptované zásadné pripomienky.). Na akej úrovni boli rozporové konania vykonané je uvedené vo vyhodnotení pripomienkového konania. Všetky rozpory boli odstránené.

Materiál bol dňa 13.januara 2009 prerokovaný v Legislatívnej rade vlády SR a všetky jej pripomienky boli do materiálu zapracované.

Materiál sa predkladá na rokovanie vlády SR ako bezrozporový.